**Børnepenge til udlændinge – se til Sverige! (7697 tegn)**

Man kan diskutere, om det er et problem, at østeuropæere med arbejde i Danmark sender børnepenge hjem til familierne i hjemlandet.

Hvis man vil undgå problemet, er det dog enkelt at løse. Man kan bare skifte til regler, der ligner de svenske, for at mindske pengestrømmen til det halve eller mindre.

Det kan undre, at regeringen ikke har overvejet denne mulighed. Ydermere er de danske regler blevet til ud fra hensyn, ingen længere tillægger vægt. De er ikke gode for danske børnefamilier – hvis vilkår også er forringet af uigennemtænkte beslutninger på Christiansborg.

Det er medvirkende til, at Danmark har oplevet et dramatisk fald i fødselstallet, som må betegnes som Danmarks største økonomiske problem, hvis det fortsætter. Derfor er der al mulig grund til at bruge den aktuelle diskussion til at lade sig inspirere af svenskerne. Man kan både gøre EU og danskerne mere glade, og man kan løse et problem, der er større end pengene til østarbejderne.

**”Østarbejder-problemet” er ikke svært at løse**

Øjensynligt har både regering, embedsmænd og opposition haft svært ved at finde konkrete løsninger. Det skyldes, at man har glemt at tænke på, at der er tre måder at støtte børnefamilierne på. Det er bare forskelligt fra land til land, hvordan man vægter dem. Man kan støtte gennem:

* Kontante ydelser (á la den danske børne- og ungeydelse)
* Skattefradrag for børn
* Tilskud til børnepasning

Af grunde, som de færreste i dag kan huske – bl.a. for at give forældre en valgfrihed til at passe børnene selv – fik Danmark for mange år siden lagt sig i et spor med høje kontante ydelser til førskolebørnene. Også væsentligt højere end i Sverige.

Til gengæld er det flere gange dyrere at få passet børn i daginstitution i Danmark. For vuggestuebørn er taksten fx 2474 kr. pr. måned i København og 3434 kr. pr. måned i Aarhus – hvis man vælger den billige løsning uden frokost. Det er i gennemsnit 2954 kr. pr. måned. I Stockholm og Malmø er prisen 1063 kr, altså 1/3. For tilskud og takster i Danmark og Sverige, se tabel 1.

Sætter vi institutionstaksten i Danmark lig den svenske, ville en dansk vuggestuefamilie spare 1891 kr. pr. måned. Med svenske takster kunne en vuggestuefamilie således klare sig med en børnecheck på *minus* 500 kroner om måneden og stadig være lige så godt stillet som nu, hvis vi tager gennemsnittet for Aarhus og København. I Aarhus skulle børnechecken i runde tal være minus 1000 kr, i København nul, for at stille børnefamilierne som nu.

Familier til børnehavebørn skulle med svenske institutionstakster have en månedlig børnecheck på 425 kr. for at være lige så godt stillet som nu. Og familier med et barn i SFO skulle have en månedlig børnecheck på 18 kr. Kommunerne har nemlig frit slag til at sætte SFO-takster – og de benyttes temmelig skruppelløst.

Kort sagt: Hvis man vil begrænse pengestrømmen til børn af østeuropæere, så kan man bare sænke børnechecken og sætte institutionstaksterne tilsvarende ned, så vilkårene bliver mere som i Sverige.

EU ville være tilfreds, for der er ingen diskrimination, og danske børnefamilier ville ikke mærke noget.

Synes man, det er urimeligt over for østarbejdere, kunne man lave *begunstigende* ordninger, der fx gav en børnecheck til østarbejdere, der opfyldte de nuværende optjeningsregler.

Hvis regeringen ønsker at opretholde status quo for danskere og de nugældende regler for østarbejdere, er der altså ikke noget til hinder for det. Blot ville de nuværende regler blive til en *positiv* diskrimination – østarbejdere ville få en ydelse, de efter EU-retten ikke havde krav på.

Tabel 1. Børnetilskud i Danmark og Sverige. I danske kroner.

|  |  |  |  |  |
| --- | --- | --- | --- | --- |
|  | Kontante tilskud pr. måned | | Daginstitutions-takst\*) pr. måned | |
| Barnets  alder | Danmark | Sverige | Danmark | Sverige |
| 0-2 (vuggestue) | 1.468 | 886 | 2954 | 1063 |
| 3-6 (børnehave) | 1.162 | 886 | 1800 | 1063 |
| 7-14 (SFO) | 915 | 886 | 1606 | 709 |
| 10-14 | 915 | 886 | - | - |
| Flerbarnstillæg/  Flerbarnsrabat | ingen | Barn 2: 127  Barn 3: 510  Barn 4: 1362 | Fuld takst for dyreste plads, halv takst for andre søskende | Barn 2: 709  Barn 3: 354  Barn 4: gratis  SFO: 354 for andet og efterflg. børn |
| \*) Danmark: Gennemsnit af København-Aarhus. Sverige: Stockholm og Malmö. Baseret på fuldtids pasning, i Danmark den lave takst eksklusive frokost.  ”Normal” familie (begge lande har hel eller delvis friplads for forældre med lav indkomst). | | | | |

**Kig til Sverige for at gøre det danske system bedre**

”Østarbejder-problemet” er altså ikke svært at løse. Men det er en god anledning til at opdatere og reparere det danske system. Reglerne er ikke gode for de danske børnefamilier, og de er yderligere forringet af uigennemtænkte beslutninger på Christiansborg – herunder både genopretningspakken i 2010 og skattereformen i 2012.

Det er den mest nærliggende forklaring på, at fødselstallet i Danmark er gået grassat i negativ retning, sammenlignet med de fire øvrige nordiske lande, der ikke har ændret ved reglerne.

Endnu i 2010 var fertiliteten i Danmark 1.88 – og den skulle efter prognoserne have stabiliseret sig på 1.90, der nogenlunde svarer til det nordiske gennemsnit.

I stedet er fertiliteten faldet til 1.67. Dermed har Danmark meldt sig ud af den nordiske familie. Fertiliteten i 2013 er halvvejs nede på det tyske niveau. Det vil give en meget ældre befolkning i 2050, end man hidtil har regnet med, hvis det fortsætter.

I Sverige er fertiliteten gået op, og for de fire øvrige nordiske lande under ét er der status quo. I Norden er det kun Island, der ligger højere. Island har Europas højeste fertilitet.

I Sverige er det meget mindre økonomisk belastende at få børn. Når børnene først er ude af børnepasningen, modtager de svenske forældre lidt mindre tilskud end de danske, men børnehave- og navnlig vuggestuebørn er en langt mindre økonomisk belastning.

Svenskerne har også færre økonomiske barrierer for at få 3, 4 eller flere børn. Taksten for daginstitution er næsten ingen ting for barn nummer tre, og barn nummer fire er helt gratis. Det er væsentligt bedre end den danske søskenderabat. Desuden får svenskerne højere børnetilskud for barn nummer 2, 3, 4.

De fleste rige lande har problemer med fødselstallet, og cirka halvdelen giver ekstra kontante tilskud til børn ud over det andet. Man kalder det også ”kampen om det tredje barn” – for der skal temmelig mange familier med 3 eller flere børn til at holde fertiliteten i nærheden af 2,0. Men Sverige har nok et af de mest ”fødsels-venlige” systemer, der findes.

I Danmark kom man til at føre en ”kamp *mod* det tredje barn”. Den danske fertilitets-misere startede året efter genopretningspakken i 2010, hvor Danmark gik stik imod alle andre lande og satte loft over, hvor mange børnepenge en familie kunne få. Det gav et fald i fødselstallet for barn nummer 3 og 4 på op mod 15 procent året efter.

Genopretningspakken skyldtes, at Dansk Folkeparti ikke var opdateret på indvandreres faldende fertilitet – og i øvrigt heller ikke på fertiliteten i dele af Jylland, så loftet blev hævet ved en genforhandling nogle dage efter forliget.

Loftet blev fjernet igen fra starten af 2012, men kun for at blive afløst af en indkomstgraduering af børnepengene i skattereformen 2012. Det fungerer i praksis fungerer som en ekstra høj marginalskat for børnefamilier. Det udtrykker i sig selv ikke høj økonomisk visdom, men skadevirkningen i form af usikkerhed har nok været endnu større.

Der er behov for at gøre fertilitetspolitikken til en vigtig del af den økonomiske politik. Det er først og fremmest trist, at danskerne i dag gennemsnitligt får næsten ét barn mindre, end de ønsker – men det er på nudansk også ved at blive en stor, langsigtet økonomisk ”udfordring”.

Der er derfor al mulig grund til at lade sig inspirere af de svenske ordninger. Herunder med lavere kontante ydelser og billigere børnepasning.